กรมปศุสัตว์ อายัดซากสุกรนำเข้ากว่า 5.3 ตัน ตรวจสอบแหล่งที่มาและลงโทษผู้ทำความผิด
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เผยว่า เพื่อเป็นการคุ้มครองผู้บริโภคและป้องกันการเกิดโรคระบาดในสัตว์และโรคระบาดสัตว์ที่สามารถติดต่อสู่คนได้ จึงได้กำชับแจ้งให้อธิบดีกรมปศุสัตว์ตรวจสอบคุมเข้มสถานประกอบการเก็บซากสัตว์อย่างเข้มงวด นายสัตวแพทย์สรวิศ ธานีโต อธิบดีกรมปศุสัตว์ กล่าวว่า ได้สั่งการกองสารวัตรและกักกันพร้อมหน่วยงานที่เกี่ยวข้อง ลงพื้นที่ตรวจสอบสถานที่เก็บซากสัตว์อย่างต่อเนื่อง ล่าสุดในวันที่ 3 และ 5 กันยายนนี้ ได้ตรวจสอบห้องเย็นที่เชียงใหม่ จำนวน 7 แห่ง พบจำนวน 1 แห่ง ที่สงสัยมีการนำเข้าซากสัตว์ผิดกฏหมายจากต่างประเทศ เป็นซากสุกร รวมทั้งหมด 5,375 กิโลกรัม จำนวน 475 กล่อง ภายใต้อำนาจตามพรบ.โรคระบาดสัตว์ พ.ศ.2558 จึงได้ทำการอายัดซากสัตว์ที่สงสัยไว้ทั้งหมด ขณะที่การสรุปรายงานผลการตรวจสอบห้องเย็น ในวันที่ 3 และ 5 กันยายน 2565 โดยกองสารวัตรและกักกัน ร่วมกับด่านกักกันสัตว์เชียงใหม่ ดำเนินการเข้าตรวจสอบสถานที่เก็บซากสัตว์ ในพื้นที่จังหวัดเชียงใหม่ จำนวน 7 แห่ง ตรวจพบในพื้นที่อำเภอสารภี จังหวัดเชียงใหม่ จำนวน 1 แห่ง โดยพบซากสุกรต้องสงสัยลักลอบนำเข้ามาจากต่างประเทศ 4 รายการ ประกอบด้วย ไส้ตันสุกร ระบุข้างกล่องประเทศเยอรมัน จำนวน 130 กล่อง ตับสุกร ระบุข้างกล่องอาเจนติน่า จำนวน 100 กล่อง ไส้สุกร ไม่ทราบแหล่งที่มา จำนวน 75 กล่อง และราวนมสุกร ระบุข้างกล่องเนเธอร์แลนด์? จำนวน 90 กล่อง เป็นซากสุกรรวมทั้งหมด 475 กล่อง รวมน้ำหนัก 5,375 กิโลกรัม ซึ่งเจ้าหน้าที่ได้ทำการอายัดซากสุกรทั้งหมดดังกล่าวไว้เพื่อตรวจสอบเอกสารการนำเข้า และเอกสารเคลื่อนย้ายซากสุกรดังกล่าวมายังพื้นที่จังหวัดเชียงใหม่ และได้ลงบันทึกประจำวันไว้เป็นหลักฐานไว้ที่ สภ.สารภี หากพบการกระทำความความผิดตาม พ.ร.บ.โรคระบาดสัตว์ พ.ศ.2558 จะดำเนินการแจ้งข้อกล่าวหากับผู้กระทำความผิดที่ สภ.สารภีต่อไป